THCOM แจงไม่ได้รับแจ้งแนวทางธุรกิจดาวเทียม ยินดีหารือภาครัฐเพื่อหาข้อสรุป
THCOM แจงยังไม่ได้รับแจ้งแนวทางเกี่ยวกับธุรกิจดาวเทียมที่ชัดเจน ยินดีหารือภาครัฐเพื่อหาข้อสรุป
22 มิ.ย. 2559

บริษัท ไทยคม จำกัด (มหาชน) หรือ THCOM ระบุว่า ตามที่มีข่าวปรากฏในหน้าหนังสือพิมพ์เกี่ยวกับการหารือระหว่างกระทรวงเทคโนโลยีสารสนเทศและการสื่อสาร กับสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เพื่อกำหนดแนวทางการกำกับดูแลกิจการดาวเทียมที่ประกอบกิจการภายใต้ระบบใบอนุญาตตามพระราชบัญญัติประกอบกิจการโทรคมนาคม พ.ศ. 2544 นั้น บริษัท ไทยคม จำกัด (มหาชน) (บริษัท) ขอเรียนให้ทราบว่า ขณะนี้บริษัทยังไม่ได้รับแจ้งแนวทางที่ชัดเจนและเป็นทางการจากหน่วยงานภาครัฐเกี่ยวกับกรณีดังกล่าว และที่ผ่านมา การประกอบกิจการดาวเทียมของบริษัทภายใต้ระบบใบอนุญาตจาก กสทช. ได้รับการอนุมัติอย่างถูกต้องตามกฎหมายทุกประการ
อย่างไรก็ตาม บริษัทยินดีจะเข้าไปหารือกับหน่วยงานภาครัฐที่เกี่ยวข้องเพื่อหาข้อสรุปเกี่ยวกับการดำเนินการในเรื่องนี้ ทั้งนี้ หากมีความชัดเจนในเรื่องดังกล่าวบริษัทจะแจ้งให้ผู้ถือหุ้นทราบผ่านทางช่องทางของตลาดหลักทรัพย์แห่งประเทศไทยในโอกาสต่อไป